



חוברת הדרכה למתנדבי
סיירת הורים 



*ברכות על הצטרפותכם*



"לעולם אל תפקפקו ביכולתה של קבוצה קטנה של אזרחים המקדישים מחשבה ומחויבות לשנות את העולם. 
למעשה, זה הדבר היחיד שאי פעם יכול להוביל לשינוי" 
(מרגרט מיד)

מהי סיירת הורים
סיירת הורים הינה קבוצת הורים מתנדבים אשר מגלים מעורבות ופועלים למיגור תופעות סיכון כמו  אלימות, פגיעות מיניות, ונדליזם, ושימוש באלכוהול ובסמים בקרב בני נוער.

מטרת הסיירת:
· הגברת תחושת הביטחון של בני הנוער ביישוב והוריהם ע"י הפגנת נוכחות קבועה ב"זירות" השונות ביישוב.
· נוכחות ומעורבות הורים- יצירת מקום לשיחה בגובה העיניים עם בני הנוער, במטרה ליצור שיח מכבד ומחבק.
· צמצום פוטנציאל מקרי פורענות, אלימות, שימוש בסמים ובאלכוהול ומצבי סיכון בקרב בני הנוער.
· איתור ומיפויי מוקדים בעייתיים ביישוב.
· איתור ילדים ובני נוער בסיכון והפנייתם לגורמי טיפול בקהילה.

סוגי סיירות
ישנם מס' סוגים של סיירות הורים: מניעתית, אכיפתית, סיירות המבוססות על קבוצות ספציפיות של מתנדבים, סיירות הפועלות במועדים מסוימים לאורך השנה, סיירות המוקצות לאזורים גאוגרפים שונים ביישוב ועוד.. 
אנו נתמקד בסיירת הורים מניעתית.

סיירת הורים מניעתית
רוב סיירות ההורים המופעלות בארץ עונות על ההגדרה של סיירת הורים מניעתית.
מטרתה העיקרית של סיירת מניעתית הינה למנוע אירועים של התנהגויות סיכון או פגיעה של בני
נוער. יחד עם זאת, עבודת המניעה של הסיירת באה לידי ביטוי גם בקשר שיוצרים המתנדבים עם בני
הנוער. הדיאלוג שנוצר בין הורים מתנדבים לבני הנוער בגינות ובפארקים עשוי להוות כלי מניעתי
משמעותי. להורים הזדמנות להעביר מסרים חשובים, מידע ואף להפנות בני נוער לגורמי טיפול

יתרונות סיירת ההורים:
· נוכחות של ההורים בסיירת המניעתית היא מרגיעה, מפחיתה מתח ולחץ, מורידה מחסומים
      ומאפשרת קשר פורה ומיוחד בין ההורים לבני הנוער.
· עליה בתחושת הביטחון, גם של התושבים שבעירם/שכונתם/יישובם מתקיימת הנוכחות של הסיירת ,וגם של בני הנוער שמדווחים על תחושת ביטחון טובה בעקבות נוכחות הסיירת.




חסרונות סיירת ההורים:
· לא תמיד ניתן למדוד את אפקט ה"מניעה" של הסיירת המניעתית ולדעת עד כמה באמת הצליחה
הסיירת למנוע התנהגויות סיכון שאולי היו מתרחשות אילו לא היו ההורים בשטח.
· לסיירת מניעתית אין "שיניים", והיא לא יכולה לאכוף את החוק. הכלי היחיד שעומד לרשותה הוא הדיאלוג. בכל פעם שקורה מקרה שמצריך התערבות של גורמי אכיפה, הדילמה של הסיירת המניעתית צפה על פני השטח. אם לא נקרא למשטרה אנחנו יכולים לחזות באירוע שיוצא משליטה ואף מסכן בני נוער. אם נקרא למשטרה, אנחנו מתויגים על ידי בני הנוער כ"מלשנים". היכן עובר הקו האדום? שאלה חשובה שיש לדון בה בכל סיירת בהתאם למאפייני היישוב והצרכים בשטח.
· הסיירת לא תמיד מוגדרת כ"גוף ברור" לבני הנוער ואף לתושבים בקהילה. מי אתם ? מה אתם עושים פה ? למה אתם פה ? מה הסמכות שלכם ? אתם מקבלים כסף על העבודה הזו ?
שאלות שעולות הן מצד בני הנוער והן מצד תושבים בקהילה.

אופן הפעלת סיירת הורים:
ההורים הפעילים בסיירת ההורים פועלים במתכונת התנדבותית, זוכים להכשרות מקצועיות רלוונטיות ולהגברת מעורבותם בתרבות הפנאי של בני הנוער ביישוב.
כאמור, המתנדבים מסיירים בעיקר בלילות של סופי שבוע ובאירועים מיוחדים, כגון: ל"ג בעומר, יום
העצמאות, פורים, סילבסטר ועוד.. ברחבי הרשויות המקומיות, במרכזי הפנאי והבילוי של בני הנוער
(כגון: פאבים, מועדונים, זולות חשוכות, ועוד, ובזירות קהילתיות שזוהו ביישובים השונים (כגון: טיילות, גינות ציבוריות, מרכזי היישוב, פארקים, ועוד) ומגבירים את הנוכחות הבוגרת.
סיירות ההורים יכולות לפעול במתכונת שונה בהתאמה למאפייני היישוב ולצרכים השונים והמשתנים,
בהתאם לעקרונות הפעלה שונים ומותאמים.

נהלי עבודה:
· כל מתנדב יסייר בממוצע אחת לחודש. בתקופת הקיץ ייתכן ונצטרך לסייר יותר.
· שעות סיור בימי שישי: 22:00-1:00
· בכל משמרת יסיירו צוותים של שלושה מתנדבים לפחות) בהתאם לצרכים וליכולת של הסיירת ( וזאת משלוש סיבות עיקריות:
1. האפשרות לנהל אירוע קיצון בצורה מיטבית.
2. היכולת לקבל החלטות ע"פ דעת רוב.
3. האפשרות להמשך הסיור גם במקרה שאחד הסיירים נאלץ לעזוב.
4. במידה וקיימים מס' קבוצות של בני נוער תהיה אפשרות להתפצל. 
· צוותים מעורבים – נשים וגברים יחד.
· הסיורים יוצאים מנקודה מוסכמת מראש.
· בסוף משמרת ראש חוליה ימלא דוח סיור (מצורף)


תפקיד רכז סיירת ההורים
1. העברת שמות המתנדבים לרכז/ת המתנדבים המועצתי.
2. פרסום סבבי ההתנדבות בכל שבוע.
3. התעדכנות שבועית מול גורמי החינוך והביטחון ביישוב בהקשר לנערים, תופעות סיכוניות, ומוקדים בעייתיים ביישוב.
4. השתתפות בוועדות רלבנטיות ביישוב ובמועצה.
5. ארגון ימי הכשרה וגיבוש למתנדבי הסיירת.
6. גיוס מתנדבים חדשים.
7. שילוב המתנדבים ביוזמות קהילתיות.

נהלי סיור:
· יש להגיע בזמן ובמקום שנקבעו ע"י ראש החוליה.
· על כל ראש חוליה לקבל תדריך מסודר מרכז הסיירת טרם היציאה לסיור. 
· בתחילת המפגש, ראש חוליה ידריך בקצרה: אירועים מסיורים קודמים, עדכון מסלול סיור.
· בסוף הסיור תערך, שיחת סיכום קצרה במטרה להפיק לקחים, הצעות לשיפור/לשימור ועוד.
· שיחות הפתיחה והסיכום יתבצעו במקום מרוחק מבני הנוער, על מנת לקיים שיח פתוח.
· בכל בעיה/בקשה/הערה בזמן סיור אתם מוזמנים לפנות לראש החוליה בשטח, או ליצור קשר עם רכז הסיירת ו/או רכז הביטחון השוטף.
· הסיורים יתבצעו מינימום בשלישיות, אף פעם לא לבד, עם ניידים זמינים.
· אין להתערבב בקטטות אלימות בין בני הנוער. במקרה שפורצת קטטה יש להתרחק מהמקום ולהזמין משטרה/רב"ש/מג"ב.
· אין לתת מספרי טלפונים או כתובת אישית.
· אין לעשן ליד/בקרבת מקום בני הנוער.
· אין לתת סיגריה לנערים/נערות
· רצוי להגיע לסיור עם כיבוד קל ושתיה חמה/קרה.
· למעט מקרים המחייבים בדיווח, אין להעביר מידע על בני הנוער לגורמים חיצוניים כולל להורי הילדים וזאת על מנת לשמור על אמון ופתיחות בקרב בני הנוער. 









· מקרים המחייבים דיווח לרכז הסיירת:
· מקרי אלימות על כל סוגיה (פיזית, מינית, ברשת, רגשית) כלפי קטין ו/או דיווח ע"י הקטין על פגיעה עצמית.
· איום באובדנות.
· פגיעה ברכוש.
· מכירת אלכוהול לקטינים.
· מכירת אלכוהול לאחר השעה 23:00
· אזורים המועדים לפורענות ו/או "זולות" שהוקמו ביישוב. 


במקרי חירום
לדווח ישירות למוקד ,עירוני בכוכבית 5470 או למשטרה

במקביל לדווח לרכז/ת הסיירת
 

תקנון סיירת הורים
התקנון מבהיר את הגדרת התפקידים של מתנדבי הסיירת. 
טרם היציאה לשטח חשוב שכל חבר סיירת יקרא בעיון את התקנון ויחתום עליו. 
החתימה תהווה את הסכמתו לאמור בתקנון ואת התחייבותו לפעול בהתאם לסעיפיו.
1. לפני הכול- חבר הסיירת ישמור על ביטחונו, ביטחון משפחתו וביטחון שותפיו לסיור ולא ינקוט בפעולות אשר עשויות להעמיד מי מהם בסיכון (גם אם לתפישתו פעולות אלה נדרשות על מנת לעמוד במשימה שלשמה הוא התייצב).
2. חבר הסיירת יפעל מתוך שמירה על כבוד האדם ושימת דגש מיוחד על כבודם של כל נער ונערה.
3. חבר הסיירת ישמור על חיסיון המידע אליו הוא נחשף במהלך הפעילות למעט מקרים המחויבים בדיווח.
4. רכז הסיירת עומד בראש המערכת. כל חברי הסיירת יישמעו להוראותיו.
5. בעת מילוי תפקידו יקפיד חבר הסיירת על הופעה ראויה ומכובדת וישמש דוגמא בהתנהגותו לבני הנוער.
6. בעת פעילותו בסיירת יימנע ההורה מעישון ושתיית אלכוהול.
7. חבר הסיירת יהיה נוכח בהדרכות אשר יועברו מעת לעת.
8. חבר הסיירת ידווח לרכז הסיירת על כל אירוע חריג שהיה עד לו או שהגיע לידיעתו בעת מילוי תפקידו. הרכז ידאג להמשך הטיפול. דוגמאות לאירועים חריגים: ידיעה על ניצול מיני, שימוש וסחר בסמים, אלימות, השחתת רכוש וכו.'
9. חבר הסיירת לא ישפוך אלכוהול
10. חבר הסיירת איננו שוטר, מטפל או מחנך, על כן לא יחרוג מסמכויותיו המסתכמות בהקשבה לבני הנוער ושיח בגובה העיניים ללא שיפוטיות.

  
הנני מסכים/ה לאמור בתקנון ומתחייב לפעול בהתאם

שם המתנדב                                                                    חתימה


_________________________                                             ___________________________






מדרגי תגובה של סיירת הורים במקרים של שכרות: 
מדרגי התגובה הינה מערכת של תגובות הבנויה לפי חומרת האירוע. המדרגים מחולקים לפי חומרתם

מדרג 1 - שכרות קלה ("תפס ראש") - הנער מתפקד, עומד על הרגליים,יודע מה הוא עושה, קצת משתטה, לא מהווה סיכון לעצמו ולאחרים.
תגובת סיירת ההורים:
1. להמליץ להפסיק לשתות + לפרט מהן הסכנות, לדבר על המחיר של התנהגות תחת שכרות.
2. להסביר לשאר הנוכחים את אחריותם לשלום חברם.
3. לחזור שוב למקום מאוחר יותר.

מדרג 2 – שכרות בשלבים מתקדמים ("איבד את הראש") - הנער מתפקד חלקית, מתנדנד לא מודע למעשיו, עלול להוות סכנה לעצמו ולאחרים.
תגובת סיירת ההורים:
1. לבקש באסרטיביות להפסיק לשתות + לפרט מהן הסכנות, לדבר על המחיר של התנהגות תחת שכרות.
2. להסביר לשאר הנוכחים את אחריותם לשלום חברם.
3. לבקש שהחברים יקראו להורים או ייקחו את הנער הביתה. 
4. להציע שהם יפנו את הנער לביתו.
5. אם הנער לא מפונה לחזור שוב למקום להשיג את הטל' של הוריו וליצור קשר ישיר עם הוריו.

מדרג 3 – שכרות מלאה ("שפוך") – הנער לא עומד על הרגליים / לא מתקשר / מעורפל הכרה.
תגובת סיירת ההורים:
1. לתת טיפול ראשוני (שמיכה חמה, מים), ניקוי  (במידה והקיא).
2. לבקש שהחברים יזעיקו את ההורים.
3. אם יש חשש לאיבוד הכרה או סימפטומים מדאיגים אחרים - להזמין אמבולנס!
4. אם החברים לא מזעיקים את ההורים או מבוגר אחר שמוכן לקחת אחריות ואם הוחלט שלא להזמין אמבולנס, על חברי הסיירת להזמין אמבולנס/משטרה ולהסביר לחברים במקום שבשל מצבו של הנער וחוסר נכונותם להזמין את ההורים, סיירת ההורים נאלצת להתערב ולהזמין משטרה/אמבולנס שתברר את זהות הנער ובמידת הצורך תפנה אותו הביתה ו/או לבי"ח.
5. בכל מקרה לא לעזוב את המקום עד לפינוי או התאוששות ניכרת  של הנער.





מדרג 4 - שכרות עם מסוכנות לאלימות או חשד לעבירה פלילית
תגובת סיירת ההורים

1. אם יש גישה חיובית מצד שאר הנוכחים – להישאר במקום ולבחון איזה מענה מתאים (הזמנת משטרה/רב"ש/מג"ב).
2. אם יש גישה עוינת – להזמין את המשטרה, להתרחק ולחכות במטרה לוודא שהמשטרה אכן מגיעה.

דרכי התמודדות עם סכנות ברשת
1. מה שעולה לרשת נשאר ברשת (אין קבוצות סודיות לא בווצאפ ולא באינסטגרם).
2. אפליקציית WhatsApp מאפשרת את היכולת לקבוע מי יכול לצרף אתכם לקבוצה ומי לא. כמו כן קיימת האפשרות למנוע מכל מי שאינו ברשימת אנשי הקשר לצרף אתכם לקבוצות.
3. לא מצלמים סרטוני עירום. אם פנו אליכם בהצעה שאינה מתאימה לכם דווחו למבוגר שאתם סומכים עליו.
4. לא נפגשים עם אנשים שהכרתם ברשת. לא כל מי שחבר ברשת הוא חבר אמיתי.
5. שוחחו על ההבדל בין דיווח להלשנה, מה זו פגיעה, הזכות לפרטיות, דרכי תגובה ראויות, שיח על מה מעלים לרשת, וסיוע לחבר בעת צרה (ברשת ובכלל).
6. סיסמא היא כמו מברשת שיניים – לא מעבירים אותה לאף אחד!
7. בררו איתם אם יש ילד או ילדה שמפיצים עליהם שמועות או תמונות וכו' בוואטסאפ
8. קבעו חוקים ברורים לגביי גלישה והתנהלות ברשת (החוקים בבית = החוקים ברשת).
9. דברו על מוקד 105.
10. דברו על חוק הסרטונים.
11. למדו אותם לצלם מסך של אירועים מטרידים או מפחידים ולשתף מבוגר שהם סומכים עליו.
12. אין דבר כזה "סוכן דוגמנות" – אם פנה אליכם אדם מבוגר ברשת זו נורה אדומה.
13. משחקי רשת הם פלטפורמה פורה במיוחד לפדופילים. הם פונים ישירות לילדים באופן אנונימי ולעיתים אף שולחים תמונות עירום ומבקשים תמונות בחזרה לעיתים תמורת כסף או הבטחה אחרת.

כמה נתונים חשובים
1. למעלה מ-1,000 פניות בממוצע מגיעים מדי חודש למוקד 105
2. קרוב ל-20% מהאירועים המגיעים למוקד 105 הם אירועים חירום.
3. כל ילד שלישי (33%) נחשף לאלימות ברשת.
4. כל ילד רביעי (25%) שנפגע מאלימות ברשת לא מדווח על הפגיעה.
5. כל ילד חמישי (20%) נחשף להטרדה מינית ברשת.
6. כל ילד חמישי (20%) גולש ברשת  מבלי שהוריו יהיו מודעים למעשיו.
7. ממוצע גילאי הפוגעים ברשת הם בגילאי 13-15 והנפגעים הם בגילאי 12-14
שאלות מנחות
· מהם הגבולות שלי ברשת?
· מה נחשב בעיני בסדר ומתי הגבול נחצה ?
· האם במציאות הייתי מסתובב עם כאלה אנשים ?
· איך אני יכול להשתמש ברשת ובתכנים השונים לטובתי ?
· איך אני מתמודד עם לחץ חברתי כשרואים דברים לא מתאימים ברשת ?

טכניקות שיחה ודיבוב:
ראשית חשוב לזכור כי בני הנוער מחפשים לשוחח ולפרוק. לעיתים זה אמנם נראה אחרת, אבל רוב בני הנוער שתפגשו ביישוב, במידה ונדע כיצד לפנות אליהם ישתפו איתנו פעולה.
כאשר אנחנו בשיחה עם נער או נערה אנחנו מסייעים לו/ה באמצעות "הקשבה פעילה". 
חלק מהמטרות שלנו הן לעזור להם לזהות את הרגשות אותם הם חווים , לאשרר את הרגשות הללו, לתמוך בנער/ה ולעזור במציאת פתרון אך לא בהכרח להחליט בשבילם על פתרון (חשוב/רצוי שהפתרון יגיע מהנער).
ישנן מספר טכניקות שעוזרות בניהול שיח עם מתבגרים, ברובן אנחנו משתמשים באופן לא מודע, אך חשוב לשים לב לדברים.
להלן מס' נקודות חשובות בהקשר לניהול שיח עם מתבגרים:
· טון דיבור מתעניין ועוזר תוך נתינת מלוא תשומת הלב לנער או הנערה, הקשבה פעילה.
· הדגשת עניין הסודיות בינך חבר הסיירת והנער/ה (למעט מקרים בהם אנחנו מחויבים בדיווח).
· אם דברי הנער/ה לא מובנים, כדאי לבקש הבהרה.
· לא להשתלט על השיחה ולא להרבות בנתינת עצות. לפעמים דבר זה יכול להתפרש כחוסר הערכה.
· קבלה- התייחסות חיובית לנער/ה בלי קשר לדעותיו/יה או התנהגותו/ה.
·  יש לראות את הדברים מנקודת מבטו/ה של הנער/ה.
· שיקוף- לחזור על דברי הנער/ה, דבר המקדם יצירת קשר, מסכם, מבהיר ומעורר מחשבה נוספת.
· חיזוקים- למצוא מהדברים שעולים בשיחה צדדים חיוביים ולחזק אותם.
· באופן כללי, יותר הקשבה ופחות דיבורים/עצות, טכניקת של שאלת שאלות על דברי הנער פעמים רבות יכולה לקדם את השיח.

מחסומים בשיחה:
· שיפוט, ביקורת ואשמה- "היית צריכה....", "אני במקומך...." אמירות כאלו גורמות לחסימה בשיתוף.
· להימנע מניסוח שאלות בסגנון "למה?" יש לנסות לנסח את השאלות בצורה שונה. שאלות "למה?" יכולות להישמע מאשימות והן יכולות לתקוע את השיחה.  ניתן לשאול "מה הסיבה " ?
· להימנע משאלות מיותרות כאלו שמספקות את הסקרנות שלנו אך אינן מקדמות את השיחה.
· להימנע מחיזוקים שלא במקום. חיזוקים ומילים מעודדות חשוב שיאמרו בכוונה אמיתית
חשוב לזכור שאנחנו לא יכולים לעשות הכול, וחשוב להתייעץ עם אנשים וגורמים שונים במידת הצורך!

סל שאלות לדוגמא :
לפעמים אנחנו נתקלים במצב שפנינו לנער או נערה, התחילה השיחה ופתאום אנחנו נתקעים, הראש חסום ואין לנו רעיונות להמשך השיחה, אז הנה מספר שאלות שיכולות "לשחרר" מעט את השיחה ולהוביל אותה ואותנו חזרה למסלול. 
חשוב להדגיש שאלו לא שאלות חובה ויש להשתמש רק בשאלות שנוח לכם לשאול, אם לכם נוח
לשאול, להם (לרוב) יהיה נוח לענות.

שאלות בנוגע לבית ולמשפחה:
1. איפה הוא גר ?
2. עם מי גר בבית ? (אמא, אבא, אחים...(
3. כמה אחים ? בני כמה? מה מקומו ביניהם?
4. חדר לבד ?
5. מה אוהב לעשות שהוא בבית ? תחביבים...
שאלות בנוגע למסגרת לימודים או עבודה:
1. האם לומד ? איזו כיתה? 
2. איזה מקצוע הוא הכי אוהב? 
3. איזה תלמיד הוא השנה בהשוואה לשנה שעברה ?
4. מה המידה שהוא מבקר בבית ספר ?
5. האם עובד ? איפה? 
6. מרוצה מהעבודה?
7. איך השילוב בין העבודה ללימודים?
8. מה היה רוצה להיות שיהיה גדול ?
שאלות בנושא פנאי:
1. מה אוהב לעשות בשעות פנאי? 
2. האם נמצא בפעילות חברתית או ארגון חברתי כמו תנועת נוער?
3. איך סדר היום שלו ?
4. האם יש לו חבר טוב שהוא יכול לשתף אותו בחוויות שעוברות עליו ?
שאלות בנושא התמכרויות:
1. האם מעשן סיגריות ? מאיזה גיל ?
2. מאיפה משיג כסף לסיגריות ?
3. האם שותה אלכוהול ? תדירות ? סוג ? כמות ?
4. האם קורה ששותה לבד? מתי  ?
5. האם קרה שהשתכר ? מה היה ? מה זה להשתכר לדעתו ? 
6. האם מעשן סמים ? אילו? 
7. מה זה עושה לו ? האם מודע לסיכונים ולסכנות בשימוש ?
קבלה- 
***
השאלות מנוסחות בלשון זכר ולפעמים נשמעות קצת מלאכותיות וזה מכיוון שהן בכתב.
 כאשר אנחנו בשטח אנחנו נתאים את סגנון הדיבור שלנו לנער או לנערה שאיתם אנחנו מדברים. כמובן שאין צורך לשאול את כל השאלות, אלו רק שאלות שיכולות לעזור במידה ונתקענו, לרוב לאחר מספר שאלות השיחה כבר "תזרום..." 
יכול להיווצר מצב של חוסר שיתוף פעולה מצד הנער/ה, זה בסדר, אם אנחנו מרגישים שאין שיתוף פעולה אפשר לסיים את השיחה ולהמשיך בסיור של הערב  ולומר "היה נעים להכיר,"... "שיהיה המשך ערב מהנה," "תשמרו על עצכם/ן..."

אלכוהול
חשוב שנדבר עם הנוער על אלכוהול באופן גלוי ופתוח. אלכוהול אומנם אינו אסור על פי חוק אבל הוא מסוכן ומזיק! 
אלכוהול אינו מומלץ מתחת לגיל .18 מעל גיל 18 אם החלטת לשתות –שתה באחריות . 
חוק השכרות: בסמכותו של שוטר לשפוך אלכוהול הנמצא בידיו של הנער בהיותו במקום ציבורי, כמו כן ישנה החמרה בענישה לבגירים הקונים לאלכוהול עבור קטינים.
השיח סביב אלכוהול עם בני נוער הוא תלוי גיל בעיקר (מצ"ב 2 גלויות)

כמה עובדות על אלכוהול:
1. אלכוהול הוא חומר פסיכואקטיבי המשפיע על מערכת העצבית המרכזית (המוח)
2. אלכוהול הוא חומר מדכא ומשחרר עכבות ומעצורים. 
3. אלכוהול גורם לפגיעה בשיקול הדעת והתנהגות אימפולסיבית. 
4. אלכוהול גורם להרגשה (מוטעית) של בטחון עצמי
5. נמצא כי אלכוהול מדכא את היכולת להרגיש פחד. 
6. אלכוהול גורם לכושר שיפוט לקוי והגדלה של נטילת סיכונים (במיוחד בקבוצות).
7. קפה שחור או מקלחת קרה לא "מעבירים" הנג-אובר" רק זמן.
8. שילוב של אלכוהול ומשקאות אנרגיה גורם לכך שבשלב הראשון לא ניתן לחוש בהשפעת האלכוהול ולכן ישנה נטייה לשתות בכמות גדולה יותר.

איך לעזור לנער ששתה יותר מדי
1. זה לא הזמן להתחשבנות "מי אשם" או "מה יעשו לי" ? הכי חשוב כרגע זה להציל חיים!
2. במידה ומאבד הכרה או לא מגיב יש להזעיק מיד את מד"א. 
3. להשכיב על הצד (לא על הגב ולא על הבטן), לשמור על פתחי אויר – למניעת האפשרות של חנק כתוצאה מהקאה בזמן השינה.
4. במידה ומזג האוויר קר רצוי לכסות את הנער/ה ע"מ למנוע היפותרמיה.
5. במידה והנער בהכרה, ניתן לתת לשתות מעט מים, לא בכמויות גדולות מדי כדי לא לגרום להקאות (בשום אופן לא לשפוך עליו מים או לתת מכות ע"מ להעיר).
6. רצוי להתקשר להורה של הנער/ה – הם רוצים וצריכים לדעת על המצב של בנם/בתם.
7. בשום מצב לא להשאיר לבד!!!!

קנאביס
מה זה קנאביס ?
הקנאביס הוא הוא סם פסיכו אקטיבי אשר מופק מחלקים של צמח הקנאביס. סם הקנאביס קיים בצורות עיבוד שונות וצריכתו מתבצעת בדרך של עישון ושאיפה, אידוי או אכילה.
לאחר עיבוד השפעתו אורכת לרוב שעות בודדות. לצריכת הקנאביס השפעות פסיכו אקטיביות ופיזיולוגיות רבות. הקנאביס משמש באופן חוקי ומוגדר גם למטרות רפואיות שונות כגון שיכוך כאבים, הרגעה, הפחתת בחילה ועוד.
מצמח הקנאביס מפיקים בין היתר מריחואנה וחשיש.

כמה עובדות על קנאביס
· 1 מתוך 6 מתבגרים (17%) שמעשנים ע"ב קבוע יתמכרו לקנאביס (התמכרות נפשית בעיקר).
· 1 מתוך 11 בגירים (9%) שמעשנים קבוע יתמכרו לקנאביס (התמכרות נפשית בעיקר).
· לרבים מהמשתמשים בסם באופן קבוע ומפסיקים יש תסמינים דומים לאלה הנגרמים בגמילה מניקוטין – רגזנות, בעיות שינה, חרדה, תיאבון מופחת וסוגים שונים של אי-נוחות פיזית – שעשויים לגרום למעידה (חזרה לשימוש בסמים).
· אחת ההשפעות (פחות מדוברות) של משתמשים בקנאביס היא פגיעה במוטיבציה. 
· הוא THC חומר פסיכואקטיבי העלול לשבש את פעילות המח. הוא עלול לגרום מעין קצר ונתק בין תאי המח ואז נוצרת פגיעה ביכולות הקוגניטיביות (חשיבה, למידה וזכירה) וירידה ביכולת לעבוד, ללמוד ולתפקד.
· כמו כל סם אחר, השפעות הקנאביס על אדם תלויות בגורמים רבים, כולל גיל, ניסיונו הקודם עם הסם או עם סמים אחרים, ביולוגיה (למשל, גנטיקה), אופן השימוש בסם ומידת הריכוזיות הסם (חוזקו).
· קנאביס אינו הוכח שסם "פותח שער" לסמים אחרים. כלומר, מי שמעשן קנאביס לרוב לא ימשיך לשימוש בסמים אחרים.
· קנבינואידים סינטטיים ("נייס גיא"; "מבסוטון")  הם עלי צמחים המרוססים בכימיקלים מסוכנים ומשתנים המיוצרים ב"מעבדות" לא חוקיות, ללא כל פיקוח רפואי. הם מתיימרים להוות תחליף לחשיש ומריחואנה אולם עוצמת השפעתם ומסוכנותם גדולה בהרבה מזו של ה- THC (החומר הפעיל בקנביס). השימוש בהם יכול לגרום לעלייה מסוכנת בדופק ולחץ דם, לשינויים בקצב הלב, הקאות, רעידות ופרכוסים, התעלפות ואובדן הכרה ולהפרעות נפשיות. ידועים אף מקרי מוות המיוחסים לשימוש בחומרים כאלה.
· נכון להיום (יולי 2022) יש קרוב ל-100,000 אנשים אשר משתמשים בקנאביס רפואי במרשם.

שאלות ותשובות על קנאביס בשיח עם מתבגרים - טיפול בהתנגדויות




איך לדבר עם מתבגרים על קנאביס ?
· העברת מידע מדויק ממקורות מהימנים לגבי צמח הקנאביס, השפעות, מיתוסים, החוק והסכנות  שנובעות מצריכת קנאביס בגיל ההתבגרות .
· שיחה פתוחה והקשבה לעמדותיהם – באמצעות שאלת שאלות שמעוררות מחשבה, נציג את עמדותינו ונביע דאגה.
· הבחנה בין שימוש מזדמן לשימוש קבוע. בין שימוש קבוצתי לשימוש לבד (נורה אדומה להתחלת שימוש קבוע/התמכרות).
· התעניינות אישית - בתכניות ובמקומות הבילוי שלהם.
· עידוד למציאת דרכים חלופיות להפגת מתחים, להנאה ולהתמודדות עם מצבי חיים מלחיצים.
· נטיעת בטחון באשר ליכולתם לקבל החלטות שמיטיבות עמם.
· פנייה לעזרה - במצבים בהם עולה חשש יש לשתף את הצוות החינוכי בבית הספר, להתייעץ עם אנשי מקצוע ובני משפחה וליצור שותפות עם גורמים שונים לשם מתן תמיכה, כמובן רק לאחר קבלת אישור ע"י הורי הנער/ה  (בסמכות גורם חינוכי רשמי ביישוב/מועצה).
· ערנות לשינויים בהתנהגות ילדינו - חוסר שקט, תוקפנות, הסתגרות, אי שיתוף פעולה...
· מקורות תמיכה - להזכיר להם שאנחנו לצדם. לעודד אותם לשתף אותנו גם אם יטעו וגם אם יסתבכו בצרה, כדי שנסייע להם בהתמודדות עם המצב.
· אתם לא חייבים לנדב מידע על עצמכם, אבל אם תשאלו – אל תשקרו! אם השתמשת בעבר ו/או הנך משתמש כעת יש לחשוב היטב לגביי הסוגיה.
· בחינה של הסיבות לשימוש בסמים (ו/או בחומרים אחרים) – הסוגיה החשובה ביותר! (כדי לטפל ב"איך" צריך לדעת את ה"למה")
· חשוב לדבר ולהכיר את מאפייני גיל ההתבגרות: קבלת החלטות, לקיחת סיכונים, שימוש בחומרים ועוד.
· שיח לגביי החיכוך עם עולם עברייני (אף אחד לא באמת יודע מה ישימו לכם בגוינט), לעומת הקנאביס הרפואי שבפיקוח. בנוסף, לא לשכוח שהטבק מכיל חומרים רעילים ואף מסרטנים.
· הקנאביס הנו צמח, ומפיקים ממנו תרופה, כמו עוד אלפי תרופות. גם אם זה "טבעי" זה לא אומר שאין השלכות לשימוש בצמח. 
· הקנאביס הרפואי הנו תרופה לכל דבר. הוא ניתן במרשם לאחר בדיקה יסודית ומינון מתאים לחולה ולמחלתו (בדיוק כמו שרופא רושם מרשם לתרופה עבור מחלה מסוימת).
· אל תדברו במונחים של אסור או מותר, טוב או רע - זה מייצר התנגדות.
· הימנעו מהצגת תמונה חד ממדית, דרמתית ומגמתית. זה גם כן מייצר חשדנות והתנגדות.
· הביעו עמדה אישית אבל הימנעו מהטפות, שיפוטיות ופטרונות (שיח פתוח שקוף ובגובה העיניים, לבוא ממקום של הקשבה ופחות ממקום של שיפוטיות).





מה החוק אומר ?

בגירים

· שימוש במקום פומבי -   1,000 ₪  קנס
· שימוש שאינו במקום פומבי 500 ₪ קנס
· החזקה לצריכה עצמית – 500 ₪ קנס. 

מהתקנות מוחרגות הקבוצות הבאות, שלגביהן יחול הדין הפלילי הרגיל (ס' 7 לפקודת הסמים המסוכנים – עונש מקסימלי של 3 שנות מאסר):
· חיילים
· משרתי שירות סדיר במשטרה, במשמר הגבול או בשב"ס 
· אסירים

קטינים
עבירה ראשונה ושנייה – התיק יועבר למסלול של סגירת תיק בהסדר מותנה, שמשמעותו שבכפוף להודאה ובכפוף למגוון כלים שיועמדו לרשות התביעה, כגון: ענישה חינוכית וטיפולית – עמידה בפיקוח של שירות מבחן; הימנעות מביצוע עבירות בעתיד; קנסות ייעודים נוספים ועוד, תיקו של הקטין ייסגר בעילת הסדר מותנה. 
בעבירה שלישית – ייפתח תיק במשטרה ותישקל האפשרות להגיש כנגד הקטין כתב אישום (בכפוף להמלצת המשטרה) והוא יועמד לדין פלילי רגיל.
כאשר שמדובר בעבירה להחזקה לצריכה עצמית ומדובר בעבירה ראשונה או שנייה לא יישאר רישום פלילי. אולם, בעבירות חמורות יותר כגון סחר בסמים עשוי להישאר רישום פלילי.





















גז קצפות/צחוק

קצת מידע על התופעה:
· גז צחוק הנו חומר נדיף המורכב מחנקן דו חמצני, הגז המצוי בגז הקצפת.
· חנקן דו חמצני ידוע כפוגע גם במוח וגם כגורם לפגיעה ניוונית במערכת העצבים ההיקפית (חלק מהנזק בלתי הפיך) 
· בני הנוער מדווחים עם על תחושת "סוטול" של 30 שניות, תחושה של ריחוף ואופוריה.
· השימוש בגז כמו בהרבה חומרים מסוכנים נעשה באופן חברתי, ובשל העלות הנמוכה (25 בקבוקונים ב-50 ₪), בני הנוער משתמשים לרוב בחבילה שלמה.
· להבדיל מהשימוש בחומר הנדיף המצוי בגז מזגנים (שדורש עלייה על גגות וגבהים), השימוש בגז הקצפות נעשה על הקרקע באוויר הפתוח והן בבתים.
· מכירת הגז מתבצעת לרוב דרך הרשתות החברתיות (פייסבוק, טלגרם, ווצאפ) וכמובן שניתן להשיג גם בחנויות לממכר דברי מטבח ואפייה.
· ניתן לקנות במגוון טעמים וראוי לציין כי על החבילות אין התרעות על הסכנות.
· סימני ההרעלה מגוונים מאוד: דופק מואץ, קושי נשימתי, שיעול, חנק, איבוד הכרה ואף פסיכוזה/הזיות.
· גז הקצפות עדיין לא נמצא בפקודת הסמים החוקיים (וככל הנראה גם לא ייכנס בקרוב ואם בכלל).
· אין פרסומים על הפגיעות בעקבות השימוש, ואין תחושה תודעתית של בעייתיות בקרב המשתמשים.

מה אנחנו ההורים יכולים לעשות ?1. קריאה על הנושא (במידת הצורך ניתן לפנות למידע למנהל היישובי במועצה) – זכרו כי ידע זה כוח!
2. דברו עם ילדכם, בדקו מה הם יודעים על הנושא, ומה דעתם. הקשיבו להם והביעו את דעתכם בנושא.
3. קיום שיח יישובי בנושא עם ועדת נוער/חינוך, במטרה להעלות מודעות ולהזהיר מפני סיכונים אפשריים.
4. במפגש עם בני נוער, להסביר שאמנם החומר חוקי, (גם סמי הפיצוציות בתחילת דרכם היו חוקיים), אבל השימוש בהם מסוכן! ואף עלול להיות קטלני.
5. לדווח! על התופעה. חשוב לקיים שיח משתף יחד עם גורמי המקצוע מהמועצה.
6. לוקחים אחריות ומתארגנים יחד ויוצאים לסיורים לצאת לשטח, לפגוש את בני הנוער כמה שיותר ע"מ ליצור קשר להוות עוד זוג עיניים ביישוב.
7.  במידת הצורך, פעילות אכיפה ע"י המשטרה/מג"ב (הפרעה לסדר הציבורי, זריקת פסולת במקום ציבורי).






 


















סיור מוצלח 


זיו ויינגרם
מנהל המחלקה לביטחון קהילתי
עיריית קריית מוצקין

נייד 054-6833514
Zivw@motzkin.org 


כתב: זיו ויינגרם

